Document ID: 32007R0937

ΚΑΝΟΝΙΣΜΌΣ (ΕΚ) αριθ. 937/2007 ΤΗΣ ΕΠΙΤΡΟΠΉΣ
της 6ης Αυγούστου 2007
για την τροποποίηση του κανονισμού (ΕΚ) αριθ. 1539/2006 σχετικά με την έγκριση σχεδίου κατανομής στα κράτη μέλη των πόρων που θα καταλογιστούν στο δημοσιονομικό έτος 2007 για την παροχή τροφίμων από τα αποθέματα παρέμβασης στους απόρους της Κοινότητας κατά παρέκκλιση από τον κανονισμό (ΕΟΚ) αριθ. 3149/92
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΟΚ) αριθ. 3730/87 του Συμβουλίου, της 10ης Δεκεμβρίου 1987, που καθορίζει τους γενικούς κανόνες για την παροχή τροφίμων από τα αποθέματα παρέμβασης σε ορισμένους οργανισμούς με σκοπό τη διανομή τους στα πιο άπορα άτομα της Κοινότητας (1), και ιδίως το άρθρο 6,
Εκτιμώντας τα ακόλουθα:
(1)
Σύμφωνα με το άρθρο 2 του κανονισμού (ΕΟΚ) αριθ. 3149/92 της Επιτροπής, της 29ης Οκτωβρίου 1992, περί λεπτομερών κανόνων για τη χορήγηση τροφίμων προερχομένων από τα αποθέματα παρέμβασης στους απόρους της Κοινότητας (2), η Επιτροπή ενέκρινε, με τον κανονισμό (ΕΚ) αριθ. 1539/2006 της Επιτροπής (3), σχέδιο κατανομής στα κράτη μέλη των πόρων που θα καταλογιστούν στο δημοσιονομικό έτος 2007 για την παροχή τροφίμων από τα αποθέματα παρέμβασης στους απόρους της Κοινότητας. Το σχέδιο καθορίζει ιδίως, για κάθε κράτος μέλος που υλοποιεί τη δράση, το μέγιστο ποσό των χρηματοδοτικών πόρων που διατίθενται για την εκτέλεση του μέρους του σχεδίου που το αφορά, καθώς και την ποσότητα κάθε είδους προϊόντων η οποία μπορεί να αποσυρθεί από τα αποθέματα που κατέχουν οι οργανισμοί παρέμβασης.
(2)
Το άρθρο 3 παράγραφος 3 του κανονισμού (ΕΟΚ) αριθ. 3149/92 προβλέπει την αναθεώρηση του ετήσιου σχεδίου όταν οι τροποποιήσεις κατά την περίοδο της εκτέλεσής του από τα κράτη μέλη αφορούν ποσοστό 5 % ή μεγαλύτερο των ποσοτήτων ή των αξιών που έχουν εγγραφεί για κάθε προϊόν στο κοινοτικό σχέδιο.
(3)
Η υποχρησιμοποίηση βουτύρου που κοινοποιήθηκε στην Επιτροπή αφορά ποσοστό μεγαλύτερο του 5 % της αξίας της συνολικής ποσότητας βουτύρου που έχει εγγραφεί στο ετήσιο σχέδιο 2007. Επιπλέον, ορισμένες ποσότητες σιτηρών και ζάχαρης δεν χρειάζονται πλέον για το σχέδιο 2007.
(4)
Σύμφωνα με το άρθρο 3 παράγραφος 4 του κανονισμού (ΕΟΚ) αριθ. 3149/92 οι εκ νέου διαθέσιμοι πόροι πρέπει να κατανεμηθούν στα άλλα κράτη μέλη ανάλογα με τις αιτήσεις τους.
(5)
Κατά τις εργασίες απόσυρσης ποσοτήτων ρυζιού από τα ελληνικά αποθέματα παρέμβασης διαπιστώθηκε ότι οι διαθέσιμες ποσότητες δεν αρκούσαν για την πλήρη υλοποίηση του ετήσιου σχεδίου στην Ελλάδα. Είναι συνεπώς απαραίτητο να αναπροσαρμοσθεί η κατανομή των προϊόντων παρέμβασης ή των ενισχύσεων για την αγορά προϊόντων τα οποία παρουσιάζουν προσωρινή έλλειψη στα αποθέματα παρέμβασης.
(6)
Το πρώτο και το δεύτερο εδάφιο του άρθρου 3 παράγραφος 2 του κανονισμού (ΕΟΚ) αριθ. 3149/92 καθορίζουν τις προθεσμίες απόσυρσης των προϊόντων από τα αποθέματα παρέμβασης. Δεδομένου ότι η τροποποίηση του σχεδίου προβλέπει τη χορήγηση στην Πολωνία συμπληρωματικής ποσότητας 203 τόνων σιτηρών και 3 224 τόνων ζάχαρης και στην Σλοβενία συμπληρωματικής ποσότητας 1 000 τόνων σιτηρών, ποσότητες οι οποίες θα αποσυρθούν από τα αποθέματα παρέμβασης, είναι σκόπιμο να προβλεφθεί παρέκκλιση από τις εν λόγω προθεσμίες όσον αφορά τις συγκεκριμένες ποσότητες.
(7)
Συνεπώς, ο κανονισμός (ΕΚ) αριθ. 1539/2006 πρέπει να τροποποιηθεί αναλόγως.
(8)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης σιτηρών,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Τα παραρτήματα του κανονισμού (ΕΚ) αριθ. 1539/2006 τροποποιούνται σύμφωνα με το παράρτημα του παρόντος κανονισμού.
Άρθρο 2
Κατά παρέκκλιση από το άρθρο 3 του κανονισμού (ΕΟΚ) αριθ. 3149/92, οι προθεσμίες που προβλέπονται στο πρώτο εδάφιο και στην πρώτη και την τέταρτη πρόταση του δεύτερου εδαφίου του άρθρου αυτού δεν εφαρμόζονται για τις συμπληρωματικές ποσότητες των 1 203 τόνων σιτηρών και των 3 224 τόνων ζάχαρης που κατανέμονται σύμφωνα με το παράρτημα του παρόντος κανονισμού.
Άρθρο 3
Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 6 Αυγούστου 2007.

Labels: 17
19
5
0
3
18